Inden for statistik er standardafvigelse et udtryk for variationen i datasættet: hvor meget de enkelte data i datasættet afviger fra gennemsnittet. Standardafvigelsen fortæller dig altså i hvor høj grad, du kan stole på, at gennemsnittet er repræsentativt for de enkelte værdier bag gennemsnittet. Hvis du har en lav standardafvigelse, så kan du regne med, at gennemsnittet giver et ret præcist billede af datasættet. Har du en høj standardafvigelse, er det et tegn på en stor spredning i de enkelte tal der ligger til grund for gennemsnittet. I så fald er gennemsnittet selvfølgelig stadig rigtigt nok, men det er bare ikke særligt repræsentativt for de enkelte tal bag gennemsnittet.